ธปท.หั่นจีดีพีปีนี้เหลือ 3.8% จาก 4%
ธปท.หั่นการขยายตัวทางเศรษฐกิจปีนี้ลดลงเหลือ 3.8% จากเดิมที่คาดไว้ 4% เนื่องจากขาดแรงส่งและความเชื่อมั่นชะลอ
20 มี.ค. 2558

ธปท.หั่นการขยายตัวทางเศรษฐกิจปีนี้ลดลงเหลือ 3.8% จากเดิมที่คาดไว้ 4% เนื่องจากขาดแรงส่งและความเชื่อมั่นชะลอ 
นายเมธี สุภาพงษ์ ผู้ช่วยผู้ว่าการ สายนโยบายการเงิน ธนาคารแห่งประเทศไทย (ธปท.) เปิดเผย ผลการประเมินอัตราการเติบโตทางเศรษฐกิจ(จีดีพี)ปีนี้ลดลง จากเดิมที่คาดไว้ที่ 4% ลดลงเหลือ 3.8% ภายใต้สมมุติฐานเงินเฟ้อทั่วไปที่ 0.2% ลดลงจากเดิมที่เคยคาด 1.2% แต่ยังไม่ถือว่าเป็นภาวะเงินฝืด เนื่องจากภาวะเงินฟ้อลดลงทั่วโลก ส่วนสมมุติฐานเงินเฟ้อพื้นฐานคาดไว้ที่ 1.2% เท่าเดิม
ขณะที่การขยายตัวของการส่งออกปีนี้ลดลงจากเดิมที่คาดไว้ที่ 1% ลดลงเหลือ 0.8% ส่วนปีหน้าคาดว่าจีดีพีจะโตที่ 3.9% เท่าเดิม อย่างไรก็ดี ธปท.ยังมองว่าภาวะเศรษฐกิจไทยยังมีโอกาสฟื้นตัวได้ในช่วงครึ่งหลังของปีนี้
“สาเหตุที่ปรับลดประมาณการจีดีพีปีนี้ลดลง มีปัจจัยสำคัญ 3 ด้าน คือ 1.ภาวะเศรษฐกิจในไตรมาส 4 ปีที่ผ่านมาโตได้น้อยกว่าคาด ทำให้ภาวะเศรษฐกิจปีนี้ยังขาดแรงส่ง 2.ความเชื่อมั่นของผู้บริโภคและนักธุรกิจชะลอลงต่อเนื่อง โดยเฉพาะในช่วง 2 เดือนแรกของปีนี้ และ 3.การใช้จ่ายและการลงทุนภาครัฐยังเบิกจ่ายได้ล่าช้า ส่งผลให้การลงทุนของภาคเอกชนช้าตามไปด้วย ทำให้ธปท.ทบทวนจีดีพีปีนี้ลดลง” นายเมธีกล่าว